**КОМИ РЕСПУБЛИКАСА ПРАВИТЕЛЬСТВОЛÖН ШУÖМ**

**2010 во вылö да 2011 да 2012 вояслöн планöвöй кадколаст вылö**

**Коми Республикаса бюджетнöй да вот политикалöн**

**медшöр туйвизьяс йылысь**

Коми Республикаса Правительство шуис:

1. Ошкыны 2010 во вылö 2011 да 2012 вояслöн планöвöй кадколаст вылö Коми Республикаса бюджетнöй да вот политикалысь медшöр туйвизьяс содтöдын индöм серти.

2. Коми Республикаса сьöм овмöс министерстволы, Коми Республикаса олöмö пöртысь власьт мукöд органлы, Коми Республикаса Юралысьöн либö Коми Республикаса Правительствоöн лöсьöдöм Коми Республикаса государственнöй органъяслы, кодъяслы индöма лöсялана отрасльясын (веськöдлан юкöнъясын) координируйтны да веськöдлыны уджöн, мыджсьыны Коми Республикаса шöр кад кежлö финансöвöй план лöсьöдігöн да 2010 во вылö Коми Республикаса республиканскöй бюджетлысь бала артмöдігöн 2010 во вылö да 2011 да 2012 вояслöн планöвöй кадколаст вылö Коми Республикаса бюджетнöй да вот политикалöн медшöр туйвизьяс вылö.

3. Вöзйыны Коми Республикаын меставывса асвеськöдлан органъяслы меставывса бюджет балаяс лöсьöдігöн кутчысьны 2010 во вылö да 2011 да 2012 вояслöн планöвöй кадколаст вылö Коми Республикаса бюджетнöй да вот политикалöн медшöр туйвизьясö.

4. Тайö шуöмсö олöмö пöртöм бöрся видзöдны Коми Республикаса Юралысьöс Медводдза вежысь – Коми Республикалöн сьöм овмöсса министр В.М. Гайзерлы.

Коми Республикаса Юралысь В.Торлопов

Сыктывкар

2009 вося июль 17 лун

212 №

ВЫНСЬÖДÖМА

Коми Республикаса Правительстволöн

2009 во июль 17 лунся 212 №-а шуöмöн

(содтöд)

2010 во вылö да 2011 да 2012 вояслöн планöвöй кадколаст вылö

Коми Республикаса бюджетнöй да вот политикалöн

**МЕДШÖР ТУЙВИЗЬЯС**

Коми Республикаса бюджетнöй да вот политикалöн медшöр туйвизьяссö лöсьöдöма 2010 – 2012 воясын бюджетнöй политика йылысь Россия Федерацияса Президентлöн Бюджетнöй послание серти, веськöдöма могъяс олöмö пöртöм да сöвмöдöм вылö, кутшöмъясöс индö 2020 воöдз кадколаст вылö Коми Республика экономическöя да социальнöя сöвмöдан стратегия, мый ошкöма Коми Республикаса Правительстволöн 2006 во март 27 лунся 45 №-а шуöмöн, индö 2010 – 2012 вояс вылö Коми Республикаса бюджетнöй да вот политикалысь медшöр могъяс, могъяс да нырвизьяс.

**I. 2008 вося да 2009 волöн медводдза во джынся Коми Республикаса бюджетнöй да вот политика олöмö пöртöмысь медшöр кывкöртöдъяс**

2009-2011 вояс вылö Коми Республикаса бюджетнöй да вот политикалöн сьöрсьöн-бöрсьöн пöртсьöны олöмö могъяс да медшöр туйвизьяс, мый ошкöма Коми Республикаса Правительстволöн 2008 во июль 31 лунся 214 №-а шуöмöн, да Россия Федерацияса Президентлöн Россия Федерацияса Федеральнöй Собраниелы 2008 во июнь 23 лунся Бюджетнöй посланиелысь медшöр положениеяс олöмö пöртöм кузя Коми Республикаса Правительстволöн мероприятиеяс план, мый вынсьöдöма Коми Республикаса Юралысьöн.

Коми Республикаса бюджетнöй да вот политика лöсьöдан да олöмö пöртан юалöмъяс решитöм кузя вöзйöмъяс дасьтöм могысь водзö уджалö Коми Республикаса экономическöй сöвет бердын Бюджетнöй да вот политикалöн юалöмъяс кузя ведомствокостса комиссия.

Коми Республикаса республиканскöй бюджетлысь социальнöй туйвизьсö кутöмöн торъя тöдчанлун вöлi сетöма сы вылö, медым лöсьöдны условиеяс Коми Республикалысь экономика зумыда сöвмöдöм вылö.

Бюджетнöй да вот политика юкöнын медшöр вежсьöмъяссö веськöдöма Коми Республикалöн экономика юкöнъяслы государствосянь отсöг сетан система бурмöдöм вылö:

агропромышленнöй комплексын бур экономическöй условиеяс лöсьöдöм могысь содтöма торъя прöдукция вылö субсидия ставкаяс; видз-му овмöс организацияяс инвестиция уджö ышöдöм, гражданалысь аспом овмöс сöвмöдöм, скöт видзан жыръяс стрöитöм да выльмöдöм, техническöя да технологическöя вежöм могысь пыртны государствосянь выль сикас отсöг да мукöдтор;

Коми Республикаын оланiн стрöитöм сöвмöдöмлы отсалöны 2008-2012 вояс вылö «Оланiн» торъя мога республиканскöй уджтаслысь, мый вынсьöдöма «2008-2012 вояс вылö «Оланiн» торъя мога республиканскöй уджтас йылысь» Коми Республикаса Оланпасöн, "Россияса гражданалы – судзсяна да бур оланін" верктуя национальнöй проектлысь, 2002-2010 вояс вылö «Оланiн» да 2012 воöдз сикт социальнöя сöвмöдöм» федеральнöй торъя мога уджтасъяслысь мероприятиеяс олöмö пöртöм;

ичöт да шöр предпринимательство субъектъяслы государствосянь отсöгсö быд во содтöмкöд сöвмö государствосянь отсöг сетöмын выль туйвизь – лöсьöдсьö да сöвмö Коми Республикаын кредитнöй кооперация;

2008 восянь инновация удж нуöдысь субъектъяслы сетсьö государствосянь выль сикас отсöг;

государствосянь отсöг сетöм да научнöй уджö ышöдöм могысь кырымалöма Коми Республикаса Правительство да Фундаментальнöй туялöмъяслöн Россияса фонд костын научнöй туялöмъяс öтув финансируйтöм йылысь артмöдчöм;

Коми Республикаын овмöс нуöдысь субъектъясöс инвестиционнöй уджö ышöдöм могысь паськöдöма инвестиционнöй удж нуöдысь субъектъяслысь категория, кодъяслöн эм право конкурс серти босьтны Коми Республикаса республиканскöй бюджет тшöт весьтö государствосянь отсöг;

тöдчымöн ыдждöдöма инвестиционнöй удж нуöдысь субъектъяслысь категория, кодъяслöн эм Коми Республикаса республиканскöй бюджетö пыртöм вот да öктас мынтöм кузя вот кокньöд босьтöм вылö право; лöсьöдöма вот кокньöдъяс сетöм вылö документъяс дасьтан пöрадок, вынсьöдöма Коми Республика мутасын збыльмöдан да збыльмöдны планируйтан верктуя инвестиционнöй проект лыддьöг лöсьöдан пöрадок.

Коми Республикаса республиканскöй бюджетлысь сьöмöн вöдитчöмын результативносьтсö да эффективносьтсö этапъясöн кыпöдöм могысь збыльмöдöма татшöм мераяс:

заводитiсны вуджöдны Коми Республикаса государственнöй учреждениеяс Коми Республикаса асшöрлуна учреждениеясö;

вуджисны Коми Республикалöн государственнöй учреждениеясса юрнуöдысьяслы да специалистъяслы уджысь мынтысян отраслевöй система вылö Коми Республикалöн государственнöй учреждениеса уджалысьяслы уджысь мынтысян фондсö содтöмöн;

бурмисны бюджет планируйтан программно-целевöй методъяс, вынсьöдöма республиканскöй дыр кадся торъя мога уджтасъяс йылысь, найöс лöсьöдöм да збыльмöдöм йылысь; республиканскöй дыр кадся торъя мога уджтасъяслысь реестр нуöдöм йылысь; республиканскöй дыр кадся торъя мога уджтасъяс нуöдöм да збыльмöдöмын бурлунсö донъялан критерийяс йылысь решениеяс примитöм йылысь выль пöрадокъяс.

Меставывса бюджетъяслысь чöжöс база зумыдмöдöм могысь:

вынсьöдöма строениеяс да стрöйбаяс бöр кыпöдан донлысь выльысь рöштшöт вöчан коэффициентсö 1991 вося донлöн тшупöд дорö 20 мында, мый серти позяс 2009 восянь содтыны торъя йöзлöн эмбур вылö вот кузя меставывса бюджетъясö сьöм воöмсö;

помасисны видз-му овмöс тöдчанлуна муяслысь, а сiдзжö олан пунктъясса муяслысь, кадастрöвöй донсö арталöм кузя уджъяс, мый содтас меставывса бюджетъясö му вотысь да муяс кöртымалан донысь сьöм воöмсö;

кырымалöма республикаса высокодотационнöй муниципальнöй юкöнъясса меставывса асвеськöдлан органъяскöд меставывса бюджетъяслöн сьöмöн бурджыка вöдитчöм кузя да меставывса бюджетъясö вот да воттöм чöжöс содтöм кузя мераяс йылысь артмöдчöмъяс;

лöсьöдöма рöскод обязательствояс софинансируйтöм могысь, мый артмöны меставывса тöдчанлуна юалöмъяс кузя меставывса асвеськöдлан органъяслысь уджмогъяс олöмö пöртiгöн, Рöскод софинансируйтан республиканскöй фонд.

**II. 2010 во вылö да 2011 да 2012 вояслöн планöвöй кадколаст вылö Коми Республикаса бюджетнöй да вот политикалöн медшöр мог да могъяс**

Коми Республикаса бюджетнöй да вот политикалöн медшöр могыс водзö вылö шöркодь кадколастö – лöсьöдны условиеяс зумыд экономическöй сöвмöм вылö, бурмöдны Коми Республикаын олысьяслысь олöм.

Бюджетнöй да вот политикалöн могъясöн лоöны Коми Республикаса республиканскöй бюджетлысь чöжöс база видзöм да зумыдмöдöм да Коми Республикалöн республиканскöй бюджетса сьöмöн колана ногöн веськöдлöм.

1. **Коми Республикаса республиканскöй бюджетлысь чöжöс база видзöм да зумыдмöдöм**

Коми Республикаса республиканскöй бюджетлысь чöжöс база позьö видзны да зумыдмöдны татшöм туйвизя мероприятиеяс тшöт весьтö.

**1) бурмöдны Коми Республикаса законодательство:**

а) бурмöдны Коми Республикалысь законодательство, мый веськöдöма республикаса экономика зумыда сöвмöдöм вылö, медводз, инвестиция да инновация удж, вот политика, экономика отрасльяслы государствосянь отсöг сетан, бюджеткостса йитöдъяс юкöнын;

б) урчитöм пöрадок серти лöсьöдны Россия Федерацияса Правительствоö пыртöм вылö вöзйöмъяс да урчитöм пöрадок серти дасьтыны Ылi Войвыв районъяс да накöд öткодялöм местаяс социально-экономическöя сöвмöдны ышöдöм могысь федеральнöй законодательствоö вежсьöмъяс пыртöм кузя федеральнöй оланпас балаяс (оланпас серти водзмöстчöмъяс);

**2) сетны отсöг экономика отрасльяс сöвмöмын да Коми Республикаын инвестицияяс кыскöмын, кыпöдны Коми Республикаын организацияяслысь конкурируйтны вермöмсö:**

а) бурмöдны Коми Республикаын государствосянь отсöг сетан формаяс да методъяс:

ышöдны инвестиция удж нуöдöм вылö сы могысь, медым лöсьöдны выль произодствояс, модернизируйтны да выльмöдны, техника боксянь выльмöдны öнiя производствояс, сы лыдын ресурсъяс видзтан да энергия видзтан технологияяс вылö вуджöмöн;

сетны вот кокньöдъяс организацияяслы, кодъяс сьöмсö видзöны выль технологияяс сöвмöдöм да пыртöм вылö, мый вöсна налöн кыптö конкурируйтны вермöмыс да чинö рöскод тшупöдыс; вот кокньöдъяс сетсьöны экономикалöн веркуя туйвизьяс кузя содтöдын индöм лыддьöг серти;

республикаын наука да инновация вынйöрöн бурджыка вöдитчöм вылö, медым кыпöдны вöчöм вузöслысь, уджъяслысь да услугаяслысь конкурируйтны вермöмсö, лöсьöдны экономикалöн став юкöнын вылыс технологияа производствояс;

колана ногöн кутны оланiн фонд, оланiн стрöитöм улö сетöм му участокъяс обустроитны инженернöя, тшöтш ас олан керка стрöитан мутасъяс;

сы вöсна, мый уна сикас категория гражданалöн бюджет сьöм тшöт весьтö содö оланiн ньöбны позянлуныс, сöвмöдны оланiн стрöитöм, ышöдны оланiн юкöн бюджетысь öтдор став сикас финансируйтöм вылö, сетны оланiн стрöитöм либö ньöбöм вылö социальнöй мынтöмъяс;

ёнмöдны агропромышленнöй комплекслысь финансöвöй зумыдлунсö сиктын овмöс кутан ичöт формаяс сöвмöдöмöн, ышöдны видз-му овмöс прöдукция вöчигöн да переработайтігöн öнія технологияяс пыртöм вылö, ёнджыка сибöдны кредитнöй ресурсъяс дорö видз-му овмöс прöдукция вöчысьясöс, водзö сöвмöдны видз-му овмöс прöдукция, сырьё да сёян-юан рынок;

сöвмöдны ичöт да шöр предпринимательство субъектъяслысь да Коми Республикаын ичöт да шöр предпринимтаельстволы инфраструктура лöсьöдысь организацияяслысь уджсö;

нуны вузöссö Коми Республикаса сьöкыда воöдчан да ылi сикт-грездъясö;

сöвмöдны Коми Республикаса транспорт комплекс;

зумыдмöдны удж рынок;

б) вöдитчыны государственно-частнöй ёртасьöмлöн татшöм механизмъясöн:

пöртны олöмö примитöм сёрнитчöмъяс да кырымавны выль сёрнитчöмъяс, кутшöмъясöс веськöдöма Коми Республикаса Правительство да Коми Республика мутасын уджалысь гырысь компанияяс костын кыкнанныслы выгöдаöн подула ёртасьöм вылö;

видлавны комиссия, сöвет заседаниеяс вылын, кöнi участвуйтöны система лöсьöдысь организацияясöс петкöдлысьяс да республика мутасын социальнöй тöдчанлуна юкöнъясын уджалысь мукöд организацияöс петкöдлысьяс, бюджетнöй да вот политика юкöнын юалöмъяс;

сöвмöдны Коми Республикаса Правительстволысь инвестиционнöй институтъяскöд стратегия ёртасьöм, медым чинтыны Коми Республикаса республиканскöй бюджет вылö сьöмöн сьöктасö;

нуöдны веськöдлысьяслысь вынйöр артмöдöм кузя уджъяс, кодi вермас могмöдны государственнöй кадрöвöй политика олöмö пöртöмын Коми Республикаса экономикалысь став отрасльса организацияяс сöвмöдöмсö, сöвмöдны квалифицируйтöм уджалан кадръяс дасьтан республиканскöй ресурснöй шöринъяс;

лöсьöдны республикаын туризм, медводз экологическöй да этнотуризм, сöвмöдöм могысь экономическöй да институциональнöй среда;

**3) бурмöдны Коми Республикаса государстволöн киын кутан эмбурöн веськöдлöм:**

а) колана ногöн веськöдлыны Коми Республикаса государстволöн киын кутан эмбурöн, сы лыдын Коми Республикаса государстволöн киын кутан эмбурса акцияясöн, акционернöй котыръяслöн директоръяс сöветъясö оз сöмын государственнöй служащöйясöс, но и независимöй директоръясöс да вылыс квалификацияа менеджеръясöс пыртöмöн;

б) пыртны Коми Республикаса государстволöн киын кутан эмбурöн веськöдлöм вылö выль механизмъяс, сэтшöмъяс, кыдзи государственнöй эмбур концессияö сетöм;

в) урчитöм пöрадок серти босьтны Коми Республикаса государственнöй учреждениеяс оперативнöй веськöдлöмысь Коми Республикаса государственнöй вöдитчытöм эмбур либö колана могтöг вöдитчан эмбур, пыртны оборотö недыр кад вöдитчытöм Коми Республикаса государственнöй эмбур;

г) лöсьыдджыкöн вöчны Коми Республикаса государственнöй öтувъя предприятиеяс лыд;

д) бурмöдны контролируйтан уджсö воттöм чöжöс босьтан администраторъяслысь сы кузя, кыдзи воöны кöртымалöмысь мынтысьöмъяс, нуöдны претензионно-искöвöй удж, анализируйтны, кыдзи вöдитчöны оперативнöй веськöдлöм вылö да овмöс нуöдöм вылö сетöм Коми Республикаса государственнöй эмбурöн.

**2. Коми Республикалöн республиканскöй бюджетса сьöмöн**

**колана ногöн веськöдлöм**

2010 во вылö да 2011 да 2012 вояслöн планöвöй кадколаст вылö Коми Республикаса бюджетнöй политикалöн медшöр вектуйясыс сыын, медым коланатор вылö да бура вöлi видзöма Коми Республикаса республиканскöй бюджетлысь сьöмсö, содас государственнöй услугаяслöн качествоыс да судзсянлуныс.

Та вöсна колö пöртны олöмö мероприятиеяс татшöм медшöр туйвизьяс кузя:

**1) водзö пыртны Коми Республикаса бюджетнöй уджö бюджетируйтан система, мый веськöдöма результат шöдöдöм вылö:**

а) водзö збыльмöдны Коми Республикаса республиканскöй бюджет планируйтан да олöмö пöртан программно-целевöй принципъяс:

кызвыннас бюджетсö планируйтны программно-целевöй методъяс серти;

йитны öта-мöдыскöд федеральнöй торъя мога уджтасъяс, республиканскöй дыр кадся торъя мога уджтасъяс да муниципальнöй торъя мога уджтасъяс;

б) бурмöдны государственнöй услугаяс медводз йöзöс велöдан, культура, йöзлысь дзоньвидзалун видзан да йöзлы отсöг сетан юкöнын:

лöсьöдны Коми Республикаса олöмö пöртысь власьт органъяслы, Коми Республикаса Юралысьöн либö Коми Республикаса Правительствоöн лöсьöдöм Коми Республикаса государственнöй органъяслы, Коми Республикаса государственнöй учреждениеяслы государственнöй услугаяс (уджъяс) да государственнöй заданиеяс реестр;

государственнöй задание подув вылын этапъясöн вуджны государственнöй услугаяс сьöмöн могмöдöм вылö;

лöсьöдны сэтшöм механизмъяс, кутшöмъяс ышöдасны Коми Республикаса государственнöй усреждениеясöс бурджыка сетны государственнöй услугаяс да ыджыдджык пöльза босьтны бюджетнöй рöскодысь;

лöсьöдны государственнöй да абу государственнöй организацияяс костын конкурируйтöм вылö условиеяс, медым тырвыйöджык могмöдны йöзöс государственнöй услугаясöн;

в) реструктуризуйтны Коми Республикаса бюджетнöй сеть:

нуöдны Коми Республикаса государственнöй учреждениеяс сетьын инвентаризация сы могысь, медым сэтшöм жö качествоöн да та мында государственнöй услугаяс сетiгöн бурмöдны сiйöс да реструктуризуйтны;

государственнöй услугаяс сетысь Коми Республикаса государственнöй учреждениеяс водзö вуджöдны Коми Республикаса асшöрлуна учреждениеясö;

г) бурмöдны Коми Республикалöн бюджетнöй юкöнса организацияясса уджалысьяслысь удждон мынтан система уджлысь аслыспöлöслунсö тöд вылö босьтöмöн, мый ышöдас уджалысьясöс бурджыка сетны бюджетнöй услугаяс да лöсьöдас вылыс квалификацияа кадръяс кыскöм вылö условиеяс;

д) пыртны уджö Коми Республикаса бюджет планируйтан субъектъяслысь кывкöртöдъяс да медшöр туйвизьяс йылысь докладъяс сы могысь, медым индыны Коми Республикаса республиканскöй бюджетлысь сьöм видзöмын верктуйяссö да медшöр могъяссö, кыпöдны сылысь результативносьтсö да эффективносьтсö, йöзöдны сылöн кывкöртöдъяс да медшöр туйвизьяс йылысь юöрсö «Öтуввез»-ын Коми Республикаса официальнöй порталын;

е) пыртны уджö Коми Республикаса бюджет планируйтан субъектъясöн Коми Республикаса республиканскöй бюджет планируйтiгöн подулавны бюджетнöй ассигнованиеяссö;

**2) бюджетнöй рöскодлöн медшöр верктуйяс:**

а) нуöдны политика, мый серти оз сод Коми Республикаса республиканскöй бюджетлöн рöскод, подулалöмöн чинö Коми Республикаса республиканскöй бюджетлöн дефицит;

б) збыльмöдны оланпасöн урчитöм социальнöй кöсйысьöмъяс, бурмöдны социальнöй отсöг сетан система, сы лыдын бюджетнöй сьöм адреснöя юклöм водзö вылö сöвмöдан тшöт весьтö;

в) зумыда пöртны олöмö Коми Республикаса олöмö пöртысь власьт органъясöн, Коми Республикаса Юралысьöн либö Коми Республикаса Правительствоöн лöсьöдöм государственнöй органъясöн, Коми Республикаса государственнöй учреждениеясöн обязательствояс:

бюджетнöй сьöм медшöр юклысьяслы стрöга видзöдны сы бöрся, медым право боксянь лöсялöмöн, торъя могöн да колана ногöн видзисны бюджетнöй сьöмсö да Коми Республикаса республиканскöй бюджетысь сьöмсö ведомствоувса юклысьяс (босьтысьяс) збыльмöдiсны примитöм обязательствояссö;

öнiя рöскод обязательствояс, сы лыдын публичнöй нормативнöй обязательствояс, сьöмöн могмöдöмсö инвентаризуйтны да анализируйтны, найöс бурмöдöм да (либö) реструктуризуйтöм (дугöдöм) кузя решениеяс примитöмöн;

Коми Республикаса олöмö пöртысь власьт органъясöн, Коми Республикаса Юралысьöн либö Коми Республикаса Правительствоöн лöсьöдöм государственнöй органъясöн, Коми Республикаса государственнöй учреждениеясöн примитны выль обязательствояс сöмын индöм рöскод ограничениеяс серти öнiя рöскод обязательствояс чинан условиеяс дырйи да мында серти виччысяна бурлун донъялöмсö тöд вылö босьтöмöн;

содтыны бюджетнöй уджын участвуйтыстьяслысь асшöрлунсö Коми Республикаса республиканскöй бюджетысь налы сетöм сьöмсö видзöмысь экономическöй да социальнöй вермöмъясысь налысь кывкутöмсö öттшöтш кыпöдöмöн;

г) сетны капитальнöя стрöитчан объектъясö бюджетнöй инвестицияяс помавтöм стрöитчан объектъясын бюджетнöй ресурсъяс öтувтöмöн;

д) пöртны олöмö йöзöс велöдан да йöзлысь дзоньвидзалун видзан юкöнын верктуя национальнöй проектъяс, сы лыдын Коми Республикаса республиканскöй бюджетысь да меставывса бюджетысь сьöм кыскöмöн;

е) бурмöдны республикалöн государственнöй коланлун вылö вузöс вайöм, уджъяс вöчöм, услугаяс сетöм вылö заказъяс иналан система, мый отсöгöн сöвмас бур конкуренция, да сетöм уджмогъяс серти тайö юкöнын нуöдны контроль;

ж) Коми Республикаса республиканскöй бюджетысь финансируйтöм организацияяслысь регулируйтны да чинтыны дебиторскöй да кредиторскöй уджйöз;

**3) сöвмöдны муниципальнöй юкöнъяскöд бюджеткостса йитöдъяс:**

а) бурмöдны Коми Республикаса республиканскöй бюджет да меставывса бюджетъяс костын бюджеткостса йитöдъяслысь система;

б) водзö кырымавны Коми Республикаын высокодотационнöй муниципальнöй юкöнъясса меставывса асвеськöдлан органъяскöд меставывса бюджетысь сьöм бурджыка видзöм кузя да меставывса бюджетъясö вот да воттöм чöжöс воöм содтöм кузя мераяс йылысь артмöдчöмъяс;

в) нуöдны оперативнöй да вося мониторинг сы серти, кыдзи Коми Республикаын кар кытшъяс да муниципальнöй районъяс веськöдлöны муниципальнöй сьöмöн да вермöны-ö мынтысьны;

г) бурмöдны меставывса бюджетъяслысь чöжöс база артмöдöмын да бюджеткостса трансфертъяслысь ышöдан тöдчанлунсö содтöмын законодательство, восьсöн да формализуйтöмöн юклыны бюджеткостса трансфертъяс;

д) бурмöдны меставывса асвеськöдлан органъясöн сетöм государственнöй уджмогъяс олöмö пöртöм бöрся видзöдан система;

е) содтыны кывкутöмсö Коми Республикаса меставывса асвеськöдлан органъяслысь Коми Республикаса республиканскöй бюджетысь бюджеткостса трасфертъясöн босьтöм сьöмсö лёка видзöмысь.

2010 во вылö да 2011 да 2012 планöвöй кадколаст вылö

Коми Республикаса бюджетнöй да вот политикалöн

медшöр туйвизьяс дорö

СОДТÖД

Вот кокньöдъяс да инвестиционнöй вот кредитъяс сетöмöн инвестиционнöй уджлы государствосянь отсöг сетöм йылысь юалöм видлалігöн медколана экономическöй удж сикас

**ЛЫДДЬÖГ**

|  |  |
| --- | --- |
| ОКВЭД кузя экономическöй удж сикаслöн код | Экономическöй удж сикас |
| 02.01.1 | Вöр лэдзöм |
| 02.02.2 | Вöр лэдзан юкöнын услугаяс сетöм |
| 11.10.11 | Уль мусир да мусир (попутнöй) биару перйöм |
| 11.20.1 | Мусир, биару да биару конденсат перйöмкöд йитчöм буритöм кузя услугаяс сетöм |
| 13.20.32 | Алюминия сырьё восьса ног перйöм |
| 13.20.7 | Титаномагниевöй сырьё перйöм да озырмöдöм |
| 14.40 | Сов перйöм да вöчöм |
| 20.10.1 | 6 мм-ысь кызджык тьöс-плака вöчöм, профилируйтöмысь кындзи; пуысь кöрт туй да трамвайнöй абу пропитайтöм шпалъяс вöчöм |
| 20.10.2 | Дорöдыс вевдор слöйöдыс профилируйтöм тьöс-плака вöчöм; древеснöй шерсть, древеснöй пызь вöчöм; технологическöй чаг либö стружки вöчöм |
| 20.20.1 | Клеитан фанера, пу плитаяс да панельяс вöчöм |
| 20.30 | Пуысь стрöитан конструкцияяс, кытчö пырöны сборнöй пу стрöйбаяс, да столярнöй вöчас вöчöм |
| 21.11 | Целлюлоза да древеснöй масса вöчöм |
| 21.12 | Кабала да картон вöчöм |
| 21.21 | Гофрируйтöм картон, кабалаысь да картонысь тара вöчöм |
| 21.22 | Кабалаысь хозяйственно-бытöвöй да санитарно-гигиеническöй кöлуй вöчöм |
| 23.20 | Мусир продукт вöчöм |
| 26.40 | Сотöм сёйысь кирпич, черепица да мукöд стрöитчан кöлуй вöчöм |
| 26.51 | Цемент вöчöм |
| 26.61 | Стрöитчöм вылö бетонысь кöлуй вöчöм |
| 26.62 | Стрöитчöм вылö гипсысь кöлуй вöчöм |
| 26.70 | Из вундалöм, керöм да шыльöдöм |
| 27.42 | Алюминий вöчöм |
| 28.21 | Металлическöй цистернаяс, резервуаръяс да мукöд дозъяс вöчöм |
| 29.22.2 | Стрöитчöм вылö кранъяс вöчöм |
| 29.32.3 | Вöр овмöслы машинаяс вöчöм |
| 29.40.2 | Пу обработайтан оборудование вöчöм |
| 36.1 | Мебель вöчöм |
| 40.30 | Ру да пöсь ва (шоныд энергия) вöчöм, сетöм да юклöм |
| 41 | Ва чукöртöм, весалöм да юклöм |
| 45.12 | Корсьысян буритчöм |
| 45.21.54 | Горнодобывающöй да обрабатывающöй промышленносьтлы сооружениеяс стрöитöм кузя стрöитчан уджъяс нуöдöм |
| 45.23.1 | Автомашина туйяс, кöрт туйяс да самолёт лэбзян-пуксянінъяс стрöитöм кузя стрöитчан уджъяс нуöдöм |
| 45.24.3 | Ва пыдöс джудждöдан да берег зумыдмöдан удж вöчöм |
| 55.21 | Том йöзлы туристскöй лагеръяслöн да гöраса туристскöй базаяслöн удж |
| 55.22 | Кемпингъяслöн удж |
| 55.23.1 | Каникул дырйи челядь лагеръяслöн удж |
| 60.30.1 | Трубопровод кузя мусир да мусир прöдукт транспортируйтöм |
| 61.20.1 | Пассажирскöй пытшкöс ва транспортлöн удж |
| 61.20.4 | Вöр кылöдöм кузя удж (судноясöн кыскана пурйöн кылöдтöг) |
| 63.21.22 | Öтув вöдитчан автомашина туйясöн вöдитчöм |
| 63.21.23 | Туй сооружениеясöн (посъясöн, туннельясöн, путепроводъясöн да с.в.) вöдитчöм |
| 63.23.1 | Терминалъяслöн (аэропортъяслöн да с.в.) удж, аэропортъясöн веськöдлöм |
| 63.23.2 | Сынöдтi ветлöмöн веськöдлöм |
| 63.23.3 | Самолёт лэбзян-пуксянінъясöн, ангаръясöн да с.в. вöдитчöм |
| 63.23.4 | Сынöд транспорт му вылын могмöдöм кузя удж |
| 65.21 | Сьöм лизинг |
| 65.22.2 | Заёмъяс промышленносьтлы сетöм |
| 70.32.1 | Оланін фонд уджöдöмöн веськöдлöм |
| 73 | Наука боксянь туялöмъяс да лöсьöдöмъяс |
| 74.20.2 | Му пытшкöс туялан юкöнын геологоразведочнöй, геофизическöй да геохимическöй уджъяс |
| 85.11.2 | Санаторно-курортнöй учреждениеяслöн удж |
| 90.00 | Няйт ва, колясъяс бырöдöм да татшöмсяма удж |

Исакова 19 629 пас